Brian Mikkelsen (KF), 2009-12-08:
Efter beslutningsforslaget pålægges regeringen inden udgangen af indeværende kalenderår at fremsætte lovforslag om forbud mod brændemærkning af heste.
Beslutningsforslaget begrundes i bemærkningerne med, at heste ifølge eksperter påføres betydelig smerte i forbindelse med selve brændemærkningen og den efterfølgende sårheling.
Forslagsstillerne anfører endvidere, at chipmærkning er en mere sikker identifikationsmærkning, ligesom den er mere skånsom end brændemærkning.
Derudover fremgår det af bemærkningerne til beslutningsforslaget, at brændemærkning af heste er forbudt i de øvrige EU-medlemslande, men at Danmark skulle have fået en undtagelse, så det stadig er tilladt her i landet.
I juni sidste år blev der i EU vedtaget en ny kommissionsforordning om metoder til identifikation af enhovede dyr.
Ifølge forordningen skal alle dyr af hesteslægten tildeles et pas og et livslangt identitetsnummer.
Dyrene skal endvidere mærkes og registreres i en central database.
Udgangspunktet efter forordningen er, at mærkning skal ske med chip, men der er mulighed for, at medlemslandene kan tillade, at heste identificeres efter passende alternative identifikationsmetoder, som f.eks. brændemærkning.
Det er imidlertid et krav, at medlemslandene sørger for, at der for hovedparten af dyrenes vedkommende ikke anvendes alternative metoder som eneste middel til kontrol af dyrenes identitet.
Alternative metoder, herunder brændemærkning, vil således fortsat kunne anvendes i de EU-lande, der måtte ønske det, og vil også kunne respekteres som lovlig registrering i andre EU-lande, herunder Danmark.
Fødevareministeren, der er ansvarlig for implementering af forordningen i Danmark, har under et samråd om brændemærkning i september i år i Fødevareudvalget tilkendegivet, at forordningen vil blive implementeret i dansk ret ved en bekendtgørelse.
Bekendtgørelsen vil fastsætte, at chipmærkning skal være den eneste mærkningsmetode i forhold til forordningen, og at alle heste, der registreres i Danmark, skal chipmærkes.
Når det så er sagt, vil jeg sige, at regeringen er helt enig i, at det ikke skal være tilladt at brændemærke heste i Danmark.
Og det har regeringen for øvrigt tilkendegivet ved flere lejligheder.
Af besvarelsen fremgår det, at set i lyset af den seneste tids offentlige debat om brændemærkning af heste er det min opfattelse, at det i alle tilfælde bør være udelukket at foretage brændemærkning af heste i Danmark.
Endvidere fremgår det af besvarelsen, at fødevareministerens bekendtgørelse om chipmærkning af heste ikke vil udelukke, at heste bliver brændemærket i Danmark.
Det nye regelsæt vil således blot sikre, at chipmærkning bliver den eneste mærkningsmetode ved registrering af heste i Danmark i forhold til forordningen.
Derfor tilkendegav jeg også i besvarelsen, at jeg med hjemmel i dyreværnsloven vil udstede en bekendtgørelse, som sammen med fødevareministerens bekendtgørelse vil indebære et totalforbud mod at brændemærke heste i Danmark.
Det er altså ikke nødvendigt at ændre dyreværnsloven for at indføre et forbud mod brændemærkning af heste i Danmark.
Men jeg vil samtidig gerne sige, at forslagsstillerne fortjener anerkendelse for, at de med beslutningsforslaget er lige så optaget som regeringen af at sikre dyrevelfærden på området.
Det er et prisværdigt formål, man har fremsat forslag om, i det her tilfælde er vi blot gået i gang med arbejdet og har stillet forslag til en bekendtgørelse på området.